Stoepitgeit… – Bondels Gedagtes
Date: Aug 2, 2019Author: Bondelsgedagtes 22 Comments
Daar is nie pille vir stoepitgeit nie, lees ek hier en daar en oral. Hoor dit ook as mense so sê. Het dit ook al self gesê. Ja ek weet, dis nie hoe mens dit spel nie. Hou dop, hier kom nog ‘n paar woorde wat moerswillig verkeerd gespel is.
Vroegoggend, terwyl die son nog sukkel om sy oge oop te kry en die maan se boude sleep- sleep om weg te kom, maak ek die skuifdeur oop vir Magriet om in te kom. Die vars lug wat my neus kielie, dra die belofte van iets wat ek nie presies kan verwoord nie. Dit wink-wink, nee, vrywillig verplig my om ondersoek in te stel. Daarom maak ek my groot beker oggend koffie, neem my “bersie”en gaan sit op die stoep. In die donker, sodat ek die lug kan ruik terwyl ek woorde wissel. Alles saggies saggies, sodat die honde nie my hoor en aangestorm kom en hierdie wonder tyd kan kom omvêr gooi nie. Eers loer ek na die stêrre wat ook al knipoog knipoog en gaap gaap getuie lewer van tyd wat aanhou loop.
Die varsheid van buite wees en die geur in die lug wat ek nie kan vaspen nie, wil wil my gemoed lig. Ek het wakker geword na ‘n droom wat verseker ‘n boodskap dra en dit lê soos ‘n aambeeld in my skoot. Gees stoei met gees in onuitspreeklike versugtinge. Dit help maar tog lig die gewig nie heeltemal nie. Ek staan op en stap saggies na die punt van my stoep terwyl die dag se ligte kleed die donker van die nag lig. verbaas sien ek ‘n enorme trok het sy staan kom maak hier op die plaas. Net nog een van die onbedagsame optredes van twee jong manne, vol arrogansie en eiewaan. Lang storie wat ek nie regtig nou oor wil praat nie maar my bring by die naam van die skrywe.
Daar is n paar goed wat my mercy geaardheid se ongeduld en gramskap na vore bring, soos ‘n befoeterde bul wat uit ‘n kamp losgelaat word. Onregverdigheid, oneerlikheid, arrogansie, moedswilligheid, skynheiligheid, selfsugtigheid en doelbewuste stoepitgeit. Dit weet ek is omdat ekself daaraan skuldig was en soms nog self is. Dit is soos ‘n jikplek waarvan jy vergeet het en per ongeluk krap en dit weer begin jik. Dan krap jy dat die velle spat! ‘n Swak plek in my is mos soos ‘n magneet wat alles nader pluk in iemand anders. Maw, iets in iemand anders wat jou irreteer, is gewoonlik swakplek in jouself wat bietjie skaaf werk nodig het….
Later vanoggend stap ek kantoor toe, verby die grote trok. My irritasie vat flam soos ‘n sinus hoesie, en wen op soos Jack-in-the-box. Ek dink aan die twee jong manne en die hele geskiedenis wat hierdie irritasie vooruit loop. Die ou Joey klim uit die kas en sy wil hulle net regsien. My kop loop sommer klaar die grondpad af en jy sien net stofwolke soos wat ek nou al die gesprek kafgedraf het. Ek skuif die kantoor deur oop, sit alles aan en reg soos altyd en begin kyk na boodskappe van kliente wat dink dit is reg om tot middernag toe boodskappe te stuur. En nog antwoorde te verwag, asof mens nie ‘n privaat lewe het wat saak maak nie. Een los nogal ‘n stem boodskap op whatsapp, maar so sag dat ek omtrent die foon in my oordrom druk voor ek hoor. Ag jinne mens, daar gaan die laaste bietjie van my ordentlikheid. Ek stop die boodskap en stuur vir haar een waarin ek vra sy moet maar weer een stuur aangesien ek niks kan hoor nie.
Genadiglik luister sy nie daarna nie, want toe ek ‘n rukkie daarna weer luister kan ek feitlik hoor wat sy sê. Ek luister toe weer na my boodskap- en kry toe liederlik skaam. Mens hoor die irritasie en moedswilligheid in my stem. Niks van al die oulike lofgesange wat almal altyd vir my sing as ek tog so mooi help….
Natuurlik het ek die boodskap gedelete. Met skaamte. En soos die lewe maar werk, kry ek daardie tap op die skouer. Sit bietjie terug en kom geniet hierdie fliek saam met my, sê die boodskapper. Hoe langer ek hierdie toneel beskou, hoe laer sak ek af in my stoel. Van skaamte. Geen popcorn of afgewaterde coke hier nie. Ek sien ‘n Joey, skuldig aan elkeen van daardie goed wat ek genoem het wat my trigger so laat afgaan soos ‘n kurk prop van gegisde gemmerbier. Ja, welliswaar is daar groei en verandering maar niks wat my kwalifiseer om enigsins slae uit te deel of iemand te probeer leer nie. Ek sien my lewe en hoe verwaand en arrogant ek was, hoe moedswillig ek steeds kan wees. Ek sien ‘n verhaal van val en opstaan, weer probeer. Ek sien genade op genade op genade in mates vir my afgemeet. Dat daar soveel geduld so sorgvuldig, aanhoudend vir my was is totaal onverstaanbaar. Dat ‘n groot hand my nie al vroeg met een veeg van die aardbol afgevee het nie is ongelooflik. En steeds…, is daar dae soos vandag wat ek wragtag weer in daardie rigting voeter.
My kniee buig grond toe. Af in die stof, ek staan hande viervoet. Meester! Genadigste!? Hoe kan dit? Terug na “Gees stoei met gees in onuitspreeklike versugtinge”. Laat ek maar eers met self begin voor ek weer in die grondpad afstorm om iemand anders te leer…..
Previous Previous post: Omgeploegde land
Next Next post: In jou oë
22 thoughts on “Stoepitgeit…”
Aug 2, 2019 at 8:01 am
Aug 2, 2019 at 9:05 am
Ons hou NOOIT op leer nie…liewe Bondels. Maar ek eer jou vir jou openhartigheid. Dis nou in die lig, en jy sal moeiliker struikel….
Aug 2, 2019 at 9:51 am
Net vanoggend skryf ek in my bidboek, dankie Here vir al die krisisse waardeur ek al moes gaan, dat Hy daardie krake met goud opgevul het sodat ek in Hom kan glo en in Hom kan vashou in moeilike tye wat kom.
Ons almal val maar en staan weer op. Dis die lewe.
Gelukkig staan jy keer op keer op, liewe Bondels. ❤️
Aug 2, 2019 at 9:59 am
Vol stof en bloed maar dankie tof vir genade ne
Aug 2, 2019 at 10:05 am
Jop. Ek bly dnk oor die jongelunge en die lorrie. Het hulle nie maar net ‘n aftrekplekkie vir die nag gesoek nie? Stilhouplek vir lorries is nogal ‘n probleem. Ek wonder maar net, ons het mos jare lank ‘n vervoerbesigheid gehad. 😊
Aug 2, 2019 at 10:15 am
Nee Toorts, ons bly glad nie naby die pad dat iemand kan weet hiers n plekkie nie. Die jong manne waarvan ek praat, huur baas se land en is vol skelm streke. Neem niemand anders in ag nie en het geen sin vir verantwoordelikheid nie. Hulle het die trok hier so kom parkeer, maar daar is baie meer hier ter sprake..
Aug 2, 2019 at 10:42 am
Okay. Dit maak sin. 😊
Aug 2, 2019 at 10:50 am
Ek kan my soms ook so opwen oor ander mense optrede dat hulle my sommer uit die slaap hou. Dan lê en woed ek myself uit in plaas daarvan om te slaap en staan met leepoë op in die oggend. Maar wanneer dit lig word, is ek nogal meer geneig om te vergeet en vergewe.
Aug 2, 2019 at 10:53 am
Terwyl ek hier lees, sien ek myself raak, op die oomblik, maar met iets heeltemal anders. Stoepitgeit…is om te weet jy gaan vir die volgende twee ure in die kar sit en vir manlief wag. In die middel van Johannesburg se industrieële gebied. Jy gaan heerlik die blogs deurlees, jou tydskrif geniet…maar, jy stop jouself vol met biltong en hier is g’n nêrens water nie. Te gevaarlik om uit die kar te klim. Tog bly jy peusel, en trap met oop oë in ellende. Keuses en stoepitgeit.
Aug 3, 2019 at 10:34 am
Aug 3, 2019 at 12:55 pm
Pragtig geskryf, Bondels! Omdat ek nou al daar by jou was, verstaan ek jou bekommernis oor die arrogansie van die jong manne. Hulle weet jy is vrou alleen en vat kanse. Wees tog versigtig, asseblief. Jy het ‘n besondere manier van skryf!
Aug 3, 2019 at 1:06 pm
Aug 3, 2019 at 2:08 pm
Net partykeer wonder ek of ons ooit sonder stoepitgeit anderkant gaan uitkom. Dis ‘n lang harde leerpad hierdie een hemel toe. Was baie makliker toe ek in die wêreld was… doen en sê sonder gewete wat pla.
Aug 3, 2019 at 2:13 pm
Jy is reg Kameel. Niks van die pad was maklik nie. Dink dis hoekom ek so vies word vir myself, as ek na al die harde pad, nog so swak is en nie die lesse wat ek geleer het gebruik om beter te wees nie. Hopelik val die laaste stoepitgeit at as ons by Hom staan
Aug 3, 2019 at 3:34 pm
Ek glo dan eers gaan ons soos Hy wees. Wat ‘n heuglike dag!!!
Aug 3, 2019 at 4:08 pm
Aug 4, 2019 at 3:16 am
Stoepidgeit…. Weet nie so mooi nie, maar menslike, yip, dit is daar. So mooi geskryf en goeie les vir ons almal, dankie vir die deel🌻
Aug 4, 2019 at 3:48 am
Dankie Virgo, is jy nou al hier?
Aug 4, 2019 at 3:56 am
Amper, land die 8e en baieeeee excited😁💃
Aaaaag jy gaan so lekker kuier!!!
Aug 4, 2019 at 4:34 am
😘😘🌻, praat jy, mis hulle stukkend